**TÁJÉKOZTATÓ**

**a 2019. március 26-i képviselőtestületi ülésen elhangzott**

**interpellációkra tett intézkedésekről**

**dr. Hadnagy Ádám képviselő-testületi tag**

* a februárban feltett interpellációs kérdése újra: „az újonnan épült kerékpárút azon területén, ahol a Dózsa György utca és a 208-as lakások előtti szervizút kereszteződik, gördülékenyebb áthaladást szeretnének kérni ott lakók (padkára gondoltak).

*A közlekedési létesítmények kivitelezése során megengedett, hogy az út, vagy kerékpárút, és a csatlakozó út/járda között 2-4 cm szintkülönbség legyen. Ennek elsősorban vízelvezetési szerepe van, a kérdéses csomópontban indokolt a szegély szintbeli különbsége.”*

 *Műszaki Iroda egyeztetett Képviselő Úrral, aki elfogadta a szakmai érvelést.*

**Auer Miklós képviselő-testületi tag**

* a Damjanich utcában egyre több balesetveszély alakul ki, aminek a végén elkészítettek egy tisztességes parkoló helyet, körülbelül 3 méterre a Batthyány utcától. Kihelyeztek egy egyirányú utca és 30 méterre tőle egy behajtani tilos táblát, amely életszerűtlen. Szeretné kérni, hogy mindkét táblát vegyék le, és tegyek ki egy elsőbbséget szabályozó táblát. Kéri, hogy vizsgálják meg a helyzetet, és ha egy megfelelő szakmai döntés születik, azt el fogja fogadni.

*Illetékes bizottság 2019. április 23-i bejáráson megtekinti a helyszint, és a 24-i bizottsági ülésen döntést hoz.*

* A Dózsa György utca közepén van egy csapadékvíz-elvezető fedlap, melynek megjelölésére tettek oda egy karót, de ez nem megoldás, ezt meg kellene igazítani, mert a kerékpárosok számára balesetveszélyes.

*A közmű okozta megsüllyedésre kértünk árajánlatot, megrendelése folyamatban van, várható burkolat helyreállítás 2019. május 31.*

* Szeretné megkérdezni, hogy mikor lesz lomtalanítás, és ha lesz akkor mikor ?

*Időpont egyeztetés alatt van az STKH szolgáltatóval.*

* Járt a vasúton túl, és azt ott élők nagyon örülnek a csapadékvíz-elvezető rendszer kiépítésének az okozott rendetlenség ellenére. Szeretné megkérdezni, hogy ez mind a két oldalon kiépítésre kerül e.

*Bebes István polgármester helyben megválaszolta a kérdést.*

**Tompa László képviselő-testületi tag**

* a keleti városrészből kapott egy jelzést (Nap utca és a Keleti utca), hogy súlykorlátozó tábla elhelyezésére lenne szükség, mivel a rengeteg tehergépjármű a MOL kút előtt úgy fordul meg, hogy a Nap utcán keresztül Keleti utcára illetve onnan a Somogyi Béla utcáról megy vissza a 8-as számú főútra. Kérné ezen tábla a kihelyezését megvizsgálni szíveskedjenek.

*Illetékes bizottság 2019. április 23-i bejáráson megtekinti a helyszint, és a 24-i bizottsági ülésen döntést hoz.*

**Bán Miklós képviselő-testületi tag** elmondja, hogy

* kudarcként éli meg, hogy 2 éve nem sikerült megoldani az általa felvetett parkoló kérdése a Bartók Béla lakótelep belső illetve külső parkolóján. Úgy véli, hogy ennek nem lesz idén sem költségvetési tervezése. Az lenne a kérése, hogy a belső parkolóknak fel kell festeni a helyét, mert áldatlan állapotok vannak, az autó tulajdonosok nem megfelelően parkolnak, veszekednek a parkolási helyeken. A parkolók felfestésével meg lehetne oldani, hogy kialakuljon egy megfelelő parkolás és többen le tudjanak parkolni a belső részen.

*Illetékes bizottság 2019. április 23-i bejáráson megtekinti a helyszint, és a 24-i bizottsági ülésen döntést hoz.*

* Nagyon sokszor említi a Somogyi Béla utca és a 8-as főút kereszteződését, úgy véli, hogy létrejött egy közlekedési nonszensz, ahol a biciklisnek elsőbbsége van, a gyalogosnak nincs elsőbbsége mert nincs zebra felfestve, a gyalogos és az autós megáll, a biciklis pedig elmegy a bicikliúton. Úgy véli, ha már a biciklisnek van elsőbbség jelzése, akkor egy zebrával is meg lehet toldani, így talán a közlekedés is és a forgalom is egyenletesebben tudna menni.

*Illetékes bizottság 2019. április 23-i bejáráson megtekinti a helyszint, és a 24-i bizottsági ülésen döntést hoz.*

**Csák Tamás képviselő-testületi tag**

* az M8-as kapcsán mezőgazdasági termelők keresték meg, akiknek az új út a szántóföld egy részét kettészeli. Nem tudják megközelíteni a területüket, mert nincs semmiféle átvezetés, vagy az egész városon keresztül mennek, ami a hatalmas gépekkel nagy kerülő. Másik megoldás, hogy Felsőberkiben, a 3,5 tonnás Pipacs utcán száguldozva mennek át a hatalmas gépekkel. Állítólag ők megkeresték a NIF Zrt.-t, kérték egy szerviz út kialakítását, hogy könnyebben tudjanak közlekedni, ne kelljen a faluba bemenni. Azt a választ kapták, hogy dolgoznak rajta, de jó lenne, ha a város is ráerősítene, hogy erre a kialakításra szükség lenne.

*A beruházó NIF Zrt-t az Önkormányzat a kérés nyomán megkereste, és megállapodtunk abban, hogy a helyszínen közösen tekintjük meg a jelzett problémafelvetést, és egyeztetjük le a további szükséges intézkedéseket.*

**Ferencz Gyula képviselő-testületi tag**

* Egy visszatérő dolgot említ - Rákóczi u. 25-27. számú tömbházak mögött a garázsoknál, van néhány olyan fa, melyeknek ágai benyúlnak a lakásokba. Kéri ezeknek a visszavágását.

*A gallyazást a külső vállalkozó 2019. május 15-ig elvégzi.*

* Vissza kell térni a Bástya u. módosított forgalomrendjére, melyet újra módosítani kellene, mert főleg a délelőtti órákban nagyon nehezen lehet közlekedni.

*Illetékes bizottság 2019. április 23-i bejáráson megtekinti a helyszint, és a 24-i bizottsági ülésen döntést hoz.*

**Geosics László képviselő-testületi tag** elmondja, hogy

* lakossági kérést szeretne tolmácsolni. A kerékpárral közlekedők jelezték, Hunyadi utca és a Nap utca között 8-as út melletti kerékpárút állapota eléggé kifogásolt, szeretnék, ha ez minél előbb megoldódna.

*Városgondnokság már 2 éve árbecslést kért be a Hunyadi u. és a temető közötti kerékpárút teljes szélességben történő aszfaltos burkolat felújítására, valamint az azt követő felfestések elvégzésére. Akkor becsülten 10M +ÁFA költség aktualizálva 12MFt+ÁFA mértékű, alacsonyan számítva. A költségvetés szűkössége miatt idei évben nem, vagy ütemezetten lehetséges a végrehajtása.*

**Czvitkovics Gyula képviselő-testületi tag** elmondja, hogy

* az autóbusz pályaudvar esetében a gyerekek átkelése ügyében egyre több autós szól azért, mert a reggeli és a kora délutáni órákban több gyerek mozog szabadon a régi és az új buszpályaudvar között. Egy figyelemfelkeltő jelzést kellene elhelyezni annak tekintetében, hogy egy kicsit konszolidáltabbá váljon az átkelés.

*Illetékes bizottság 2019. április 23-i bejáráson megtekinti a helyszint, és a 24-i bizottsági ülésen döntést hoz.*

Körmend, 2019. április 16.

Forró Szilvia irodavezető s.k. Sövegjártó Zoltán intézményvezető s.k.